b'\n_START_ARTICLE_\nSuperlove\n_START_PARAGRAPH_\nSuperlove var et tidskrift om beat-, hippie- og ungdomskulturen i \xc3\xa5rene omkring 1968 \xe2\x80\x93 efter amerikansk og engelsk forbillede (hhv. Rolling Stone og it magazine) i Larsbj\xc3\xb8rnsstr\xc3\xa6de 13 \xe2\x80\x93 og senere en pladebutik med samme navn p\xc3\xa5 samme adresse.\n_START_SECTION_\nTidskriftet\n_START_PARAGRAPH_\nLigesom de udenlandske forbilleder var Superlove barn af en tid, hvor ny teknik (off-set rotations tryk) havde gjort det teknisk nemt og \xc3\xb8konomisk billigt at fremstille aviser og blade i kreativ layout og selv mindre oplag, hvilket gav anledning til et k\xc3\xa6mpem\xc3\xa6ssigt boom af alle typer fanzines, blade og tidsskrifter._NEWLINE_Superlove udkom med 35 numre p\xc3\xa5 hver typisk 16 (ofte grafisk eksperimenterende) avissider i tabloid-format over en tre\xc3\xa5rig perode fra 1968 til 1970. Tre tidlige numre udkom desuden under navnet Love i sidste del af 1967._NEWLINE_Rockmuseet i Roskilde erhvervede i 2007 den komplette samling af Superlove fra en privat samler.\n_START_SECTION_\nStofomr\xc3\xa5der\n_START_PARAGRAPH_\nUdover artikler om beatmusikkens mange ikoner og en t\xc3\xa6tmasket d\xc3\xa6kning af de seneste koncerter og plader, havde bladet ogs\xc3\xa5 politiske artikler om emner som Black Panther Party, retssagerne i Chicago mod bl.a. Bobby Seale og Abbie Hoffman og 20-\xc3\xa5ret for pr\xc3\xb8vespr\xc3\xa6ngninger p\xc3\xa5 Bikini._NEWLINE_Efterh\xc3\xa5nden intensiveredes debatten om, hvorvidt \xe2\x80\x9dguitaren er m\xc3\xa6gtigere end gev\xc3\xa6ret\xe2\x80\x9d \xe2\x80\x93 hvilket afspejlede beatkulturens gradvise polarisering mellem en politisk, aktionistisk/bev\xc3\xa6bnet marxisme og en mere fredselskende, individ-orienteret anarkisme. Bladets redakt\xc3\xb8r valgte selv klart side til fordel for den sidste._NEWLINE_Der var ogs\xc3\xa5 artikler om beatgenerationens digtere Allen Ginsberg og William S. Burroughs og ungdomsopr\xc3\xb8rets filosof Herbert Marcuse, om stoffer, om \xc3\xb8sterlandske religioner (f.eks. zen-buddhisme og reinkarnation) og om revolution gennem kosten (brune ris, mikro-makro mad)._NEWLINE_Hertil kom et mylder af annoncer fra hippie-milj\xc3\xb8ets mange k\xc3\xb8bm\xc3\xa6nd med tidstypisk merchandise som hashpiber, r\xc3\xb8gelsespinde, h\xc3\xa5ndsyede skindvarer og sexleget\xc3\xb8j.\n_START_SECTION_\nRedaktion\n_START_PARAGRAPH_\nRedakt\xc3\xb8ren var George Streeton fra Australien, der styrede produktionen og ikke mindst den vigtige, landsd\xc3\xa6kkende distribution \xe2\x80\x93 bladet n\xc3\xa5ede ud i alle afkroge af Danmark \xe2\x80\x93 fra en k\xc3\xa6lder i Larsbj\xc3\xb8rnsstr\xc3\xa6de 13 i K\xc3\xb8benhavn._NEWLINE_Blandt medarbejdere var J\xc3\xb8rgen Aurvig, Jan Borges, Erik Thygesen, Rolf Gjedsted og Niels Brunse. En tilbagevendende skribent var ogs\xc3\xa5 den senere initiativtager til Det Ny Samfund, Ole Vind samt aktivistlederen Jan Michaelsen.\n_START_SECTION_\nBladmilj\xc3\xb8et\n_START_PARAGRAPH_\nSuperloves n\xc3\xa6rmeste konkurrenter i milj\xc3\xb8et var Wheel (1968-69, startet af Erik Kramsh\xc3\xb8j), H\xc3\x86TSJJ (1968-70, startet af Leif Varmark og Henning Prins, derefter overtaget af Bj\xc3\xb8rn N\xc3\xb8rgaard og andre folk omkring Eks-skolen), ROK (1970, startet af Birger J\xc3\xb8rgensen) og til dels det mere akademiske, marxistiske Politisk Revy (1963-87)._NEWLINE_Forskellige fragmenter af \xc3\xa5nden og stilen i Superlove blev sidenhen videref\xc3\xb8rt i musik- og ungdomsblade som Hovedbladet (1970-72), M\xc3\xa6lk og Honning (1970), MM (1970-89) og GO (1969-74).\n_START_SECTION_\nPladebutikken Superlove\n_START_PARAGRAPH_\nSuperlove-navnet overlevede i en \xc3\xa5rr\xc3\xa6kke i den tidligere redaktionsk\xc3\xa6lder i Larsbj\xc3\xb8rnsstr\xc3\xa6de 13 som en pladebutik, der var meget popul\xc3\xa6r blandt folk med smag for mere subkulturelle eller smalle udgivelser. Butikken havde i punkperioden rigtig mange af de mest relevante udgivelser fra England og USA m.m. og spillede en stor rolle for dette mij\xc3\xb8._NEWLINE_Superlove var pladeforretningen hvor Steen J\xc3\xb8rgensen m\xc3\xb8dte Knud Odde og inviterede ham ned i \xc3\xb8velokalet, der ultimativt ledte til dannelsen af danmarks f\xc3\xb8rste punkband Sods (sen. Sort Sol).'